कर्म के दो भेद अन्य प्रकार से किये गये है,सकाम कर्म और निष्काम कर्म,सकाम कर्म वासना मूलक है,जिस कामना या वासना से कर्म किया जाता है,उसी के अनुकूल फ़ल की प्राप्ति होती है,शास्त्रो मे इन कर्मो की विधि और फ़ल वर्णित है.सकाम कर्म से मनुष्य को धूमयान गति मिलती है,और निष्काम कर्म से देवयान गति मिलती है.श्री मद्भागवत गीता में इन दोनो गतियों का वर्णन है,इन गतियों को क्रमश: कृष्ण गति और शुक्ल गति के नाम से जाना जाता है,पहली से पुनर्जन्म और दूसरी से अपुनर्वत्ति मिलती है.भोग कामना से किये गये कर्मों का फ़ल जन्म मरण होता है,इस प्रकार सकाम कर्म के द्वारा पुनर्जन्म के बन्धन से मुक्ति नही मिलती.सकाम कर्मी व्यक्ति अष्टादस फ़ल प्रदायक कर्मो को करते हैं,ऐसे व्यक्तियो को जरा-मरण के बन्धन से मुक्ति कभी नही मिलती है,इनमे आसक्ति का प्राधान्य होता है.इसलिये पुण्य के बल पर ये स्वर्ग के सुख को भोग कर पुण्य क्षय होने पर फ़िर से मृत्यु लोक मे आजाते है.ऐसे सकाम कर्मी हीन लोक को भी प्राप्त हो सकते हैं.इसलिये सकाम कर्म की अनित्यता तथा तुच्छता को जानते हुए मनुष्य को निष्काम कर्म और वैराग्य का ही अनुष्ठान करना चाहिये.सकाम कर्म से प्राप्त स्वर्ग से मनुष्य का पुण्य क्षय होता है,इसलिये मृत्युलोक के मिथ्या तत्व को जानकर तत्वज्ञानी मनुष्य वैराग्य का ग्रहण करना जानता है.इस प्रकार ज्ञानी व्यक्ति पुत्र धन और यश की सभी भौतिक इच्छाओं से विरत हो पूर्ण सन्यास ग्रहण करता है.निष्काम कर्मयोग से वह पूर्णत: वासना शून्य हो जाता है,और अन्तत: उत्तरायण गति को प्राप्त होता है.